b'\n_START_ARTICLE_\nSlikanica\n_START_PARAGRAPH_\nSlikanica je besedilno-slikovni medij mladinske knji\xc5\xbeevnosti, kjer slike ilustrirajo besedilo. Namenjena je otrokom v predbralnemu in za\xc4\x8detnemu bralnemu obdobju. Tradicija slikanic sega v 18. in 19. stoletje. Svetovni razmah je do\xc5\xbeivela v 20. stoletju, predvsem po drugi svetovni vojni.\n_START_SECTION_\nVrste slikanic\n_START_PARAGRAPH_\nSlikanice so lahko v treh tehni\xc4\x8dnih formatih: leporello, s kartonskimi listi in kot knjiga. Lahko so avtorske ali soavtorske, klasi\xc4\x8dne ali aktivirajo\xc4\x8de, brez besedila in z besedilom, stvarne ali leposlovne. Stvarna slikanica posreduje vedenje o empiri\xc4\x8dnem svetu, leposlovna slikanica, ki vsebuje estetsko sporo\xc4\x8dilo, izbira besedila iz ljudskega pesemskega ali proznega izro\xc4\x8dila ter iz \xc5\xbeanrov in oblik mladinske knji\xc5\xbeevnosti (od Frana Levstika dalje). Besedilo stvarne slikanice ponazarjajo likovna ilustracija, tehni\xc4\x8dna risba ali fotografija, leposlovna slikanica je v najbolj\xc5\xa1ih primerih tekstovno-likovno enovito delo. Ilustracije so v risarski, slikarski ali grafi\xc4\x8dni tehniki, slogovni segajo od realizma do modernega poenostavljanja in deformiranja oblik ter do abstraktnih re\xc5\xa1itev. Barva je realisti\xc4\x8dna, svobodna ali simboli\xc4\x8dna. Posebej pomembna je pri fantazijskih slikanicah. Slikanice s socialno tematiko spremlja \xc4\x8drno-bela, kolorirana ali ekspresionisti\xc4\x8dno obarvana risba, vojno tematiko odslikava akcijsko in stripovsko zasnovana risba. Posamezni eksperimentalni primerki preoblikujejo slikanico v zlo\xc5\xbeenko ali jo spreminjajo v tekstovno-likovno igro. Obstajajo tudi slikanice za odrasle.'